KOMMISSIONENS BESLUTNING af 17. december 1996 om kontrolmetoder til bevarelse af kvægbesætningernes status som officielt tuberkulosefri i visse medlemsstater og regioner i medlemsstaterne (EØS-relevant tekst) (97/76/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin (1), senest ændret ved direktiv 95/25/EF (2), særlig artikel 3, stk. 14, og

ud fra følgende betragtninger:

Over 99,9 % af kvægbesætningerne i de medlemsstater og regioner, der er anført i bilagene, er erklæret officielt tuberkulosefri, jf. artikel 2, litra d), i direktiv 64/432/EØF, og har opfyldt betingelserne for denne status i mindst ti år; hvert år i mindst seks år er der for hver 10 000 besætninger kun konstateret tuberkulose hos én besætning;

for at status som officielt tuberkulosefri kan bevares, bør der fastsættes kontrolforanstaltninger, der sikrer, at betingelserne er opfyldt, og som er tilpasset til den særlige sundhedssituation for kvægbesætningerne i de medlemsstater og regioner, der er anført i bilagene;

for at konsolidere og forenkle situationen, hvad angår dette spørgsmål, bør en række tidligere kommissionsbeslutninger ophæves;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

De medlemsstater og regioner, der er anført i henholdsvis bilag I og II, opfylder betingelserne i artikel 3, stk. 14, i direktiv 64/432/EØF, for så vidt som mindst 99,9 % af kvægbesætningerne er blevet erklæret officielt tuberkulosefri i den i artikel 2, litra d), i direktiv 64/432/EØF nævnte betydning i mindst ti år, og der hvert år i mindst seks år ikke er konstateret kvægtuberkulose hos mere end en enkelt besætning pr. 10 000 besætninger i de pågældende medlemsstater eller dele deraf.

Artikel 2

Alle kvægbesætningerne i de medlemsstater og regioner, der er anført i henholdsvis bilag I og II, anerkendes som værende officielt tuberkulosefri under forudsætning af, at betingelserne i artikel 3, 4 og 5 fortsat er opfyldt.

Artikel 3

1. Der indføres et identifikationssystem, således at de enkelte kreaturer kan spores tilbage til oprindelses- eller transitbesætningen.

2. Alle slagtede dyr skal undersøges før og efter slagtning i overensstemmelse med Rådets direktiv 64/433/EØF (3).

3. Enhver mistanke om tuberkulose hos et levende, selvdødt eller slagtet dyr skal indberettes til de kompetente myndigheder.

4. I hvert enkelt mistænkt tilfælde foretager de kompetente myndigheder de nødvendige undersøgelser for at bekræfte eller afkræfte mistanken, herunder tilbagesporing af oprindelses- og transitbesætninger. Hvis der ved kødkontrollen eller slagtningen konstateres læsioner, der giver anledning til mistanke om tuberkulose, skal de kompetente myndigheder indsende sådanne læsioner til laboratorieundersøgelse.

5. Oprindelses- og transitbesætningernes status som officielt tuberkulosefri suspenderes, indtil kliniske eller laboratoriemæssige undersøgelser eller tuberkulinprøver har udelukket tilstedeværelsen af kvægtuberkulose.

6. Hvis mistanken om tuberkulose bekræftes ved tuberkulinprøver eller ved kliniske eller laboratoriemæssige undersøgelser, tilbagekaldes oprindelses- og transitbesætningernes status som officielt tuberkulosefri.

Artikel 4

Status som officielt tuberkulosefri tilbageholdes fortsat, indtil

- samtlige dyr, der anses for at være angrebet, er blevet fjernet fra besætningen

- lokaler og inventar er blevet desinficeret

- alle resterende, over seks uger gamle kreaturer har reageret negativt på mindst to officielle, intradermale tuberkulinprøver i henhold til bilag B til direktiv 64/432/EØF; den første prøve foretages mindst seks måneder efter, at det angrebne dyr er fjernet fra besætningen, og den anden mindst seks måneder efter den første.

Artikel 5

Nærmere oplysninger om ny- eller reinficerede besætninger tilsendes straks Kommissionen sammen med en epidemiologisk rapport. Ved »ny- eller reinficeret besætning« forstås en oprindelses- eller transitbesætning, der har rummet et kreatur, som har reageret positivt på en prøve for tilstedeværelse af Mycobacterium bovis.

Artikel 6

Kommissionens beslutning 80/984/EØF (4), 94/959/EF (5), 95/63/EF (6) og 95/138/EF (7) ophæves.

Artikel 7

Denne beslutning anvendes fra den 1. januar 1997.

Artikel 8

Denne beslutning er rettet til medlemsstaterne.

Udfærdiget i Bruxelles, den 17. december 1996.

På Kommissionens vegne

Franz FISCHLER

Medlem af Kommissionen

(1) EFT nr. 121 af 29. 7. 1964, s. 1977/64.

(2) EFT nr. L 243 af 11. 10. 1995, s. 16.

(3) EFT nr. 121 af 29. 7. 1964, s. 2012/64.

(4) EFT nr. L 281 af 25. 10. 1980, s. 31.

(5) EFT nr. L 371 af 31. 12. 1994, s. 23.

(6) EFT nr. L 56 af 14. 3. 1995, s. 15.

(7) EFT nr. L 91 af 22. 4. 1995, s. 53.

BILAG I

Medlemsstat

- Danmark

- Finland

- Sverige

- Nederlandene

- Luxembourg

- Tyskland

BILAG II

Regioner i medlemsstaterne

. . .